Document ID: /roh_data/filtered/fineweb-2-filterrobots_roh.jsonl.gz/34511

«Sco giuvna er’jau pulit schenada, ins pudess dir propi ina brava mattetta. Pir cura ch’jau hai cumenzà a lavurar en la gastronomia, è quai sa midà plaun a plaun», di Cornelia Casanova. En ses mastergn sco assistenta d’hotellaria è ella stada en blers vitgs dal Grischun. Trun, Sursaissa, Domat e Glion èn be in pèr da quels.
Dapertut ha ella emprendì d’enconuscher plunas da glieud, quai che vegn oz da bun ad ella. En ses café Splerin, ch’ella maina uss a Glion, vegnan era bleras persunas da quels vitgs, nua ch’ella ha lavurà pli baud.
Surpigliar in’ustaria durant il temp da corona, quai è stada ina sfida per Cornelia Casanova. U sco ch’ella di, i va vid las reservas.